Смарт Органик

„Смарт Органик" АД е българска компания за производство и дистрибуция на биохрани и напитки, базирана в София. Дружеството е публично търгувано на Българската фондова борса. Компанията се представлява от Яни Драгов, който е мажоритарен собственик и изпълнителен директор. Компанията разполага с над 10 продуктови линии, собствена пекарна и пакетиращи линии. Развива собствени марки в категориите био десерти, снаксове, ядкови кремове и основни храни. Сред по-разпознаваемите са веган баровете „Roobar“, веган курабиите „Kookie Cat“ и „Курабийница“, суперхраните „Dragon Superfoods“, снакове, кремове и веган десерти и др. под марката „Bett’r“. Дружеството осъществява дейността си като вертикално интегриран производител. Разполага със собствен склад за суровини, като внася био сертифицирани суровини от над 30 страни на едро от Европа, Африка, Южна Америка, Азия, пакетира ги със собствена пакетираща линия и изнася готова продукция в над 60 държави. История Началото на компанията е поставено през 2009 г., когато предприемачът Яни Драгов отваря специализиран био магазин в София под името „Зелен Био" (към 2026 година ритейл мрежата е позната под името „Био магазини Зелен“ и разполага с четири физически обекта в София, един във Варна, както и франчайз магазин в Пловдив). Драгов е роден на 11 юли 1981 г. в град Стара Загора и завършва Гимназията с преподаване на чужди езици „Ромен Ролан“ в родния си град. През 2000 г. заминава за Германия, където придобива бакалавърска степен по „Финансова математика“ в Техническия университет в Мюнхен, а по-късно и магистърска степен по икономика в Мюнхенския университет „Лудвиг Максимилиан“. След завръщането си в България през 2005 г. работи като анализатор в сферата на управлението на активи. През 2012 г., в партньорство с Анита и Калин Класанови, е създадено дружеството „Роо Брандс" ООД, което започва производство на веган и безглутенови десерти (барчета). От 2013 г. продукцията се изнася на германския пазар. През 2015 г. основното дружество е преименувано на „Смарт Органик" АД. През 2018 г. компанията придобива дяловете на семейство Класанови в „Роо Брандс" ООД, с което дейностите се сливат на оперативно ниво. По време на пандемията от COVID-19 през 2020 г. компанията отчита значителен ръст в продажбите. През ноември 2021 г. „Смарт Органик“ успешно реализира първично публично предлагане (IPO) на пазара за растеж BEAM на Българската фондова борса. Предлагането е презаписано над два пъти, като компанията набира близо 6 милиона лева (близо 3 милиона евро) за разширяване на производствената си база. През 2024 г. „Смарт Органик“ става първата компания в историята на Българската фондова борса, която успешно преминава от пазара за малки и средни предприятия (BEAM) към Основния пазар на борсата – постижение, което е специално отбелязано на 24-тите годишни награди на БФБ. На наградите „Смарт Органик“ АД заема 3-то място в категорията „Най-ликвиден емитент на сегмент Standard на основния пазар през 2025 г.“. Дейност и развитие Освен че разполага със собствена производствена линия и склад, „Смарт Органик“ разполага и със собствен отдел за научноизследователска дейност и развитие (R&D) за създаване на нови рецепти и продукти. В допълнение към собственото си портфолио предлага и специализирани услуги за производство на частни марки (Private label). По този начин осигурява пълен производствен цикъл – от R&D разработката на рецептата и дизайна до финалното опаковане на продуктите. Придобивания и експанзия През 2017 г. компанията придобива 25% от българския производител на занаятчийски люти сосове „Chili Hills“. В периода 2022 – 2025 г. компанията осъществява няколко ключови придобивания: През 2022 г. „Смарт Органик“ придобива Amigos International Trade BV, малък дистрибутор на био храни в Нидерландия и Белгия. През 2022 г. „Смарт Органик" придобива мажоритарен дял в производителя на натурални смутита „Frudada". През 2023 г. придобива активите на германския стартъп за ядкови кремове „Naughty Nuts" при обявена процедура за фалит. През април 2025 г. компанията придобива активите на британската марка за веган шоколадови изделия „LoveRaw", след като британската компания изпада в несъстоятелност. През 2024 г. „Смарт Органик" открива нов производствен и логистичен център в град Божурище, с обща инвестиция от около 16 млн. лева. През 2025 г. компанията разширява портфолиото си, ставайки официален дистрибутор за България на германската марка за натурална козметика „Dr. Hauschka“. Източници Външни препратки Официален сайт на „Смарт Органик“